REGULAMENTUL (CE) NR. 1172/2007 AL COMISIEI
din 5 octombrie 2007
de modificare a Regulamentului (CE) nr. 1891/2004 al Comisiei de stabilire a dispozițiilor de aplicare a Regulamentului (CE) nr. 1383/2003 al Consiliului privind intervenția autorităților vamale împotriva mărfurilor suspectate de a aduce atingere anumitor drepturi de proprietate intelectuală, precum și măsurile care trebuie aplicate mărfurilor care aduc atingere anumitor drepturi de proprietate intelectuală
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1383/2003 al Consiliului din 22 iulie 2003 privind intervenția autorităților vamale împotriva mărfurilor suspectate de a aduce atingere anumitor drepturi de proprietate intelectuală, precum și măsurile care trebuie aplicate mărfurilor care aduc atingere anumitor drepturi de proprietate intelectuală (1), în special articolul 20,
întrucât:
(1)
Regulamentul (CE) nr. 1383/2003 prevede intervenția autorităților vamale împotriva mărfurilor suspectate de a aduce atingere anumitor drepturi de proprietate intelectuală.
(2)
Regulamentul (CE) nr. 1891/2004 al Comisiei (2) a stabilit dispozițiile de aplicare a Regulamentului (CE) nr. 1383/2003, în special în ceea ce privește formularele de cerere de intervenție. Acesta cuprinde, de asemenea, în anexele I și II, modelele cu care formularele menționate trebuie să corespundă.
(3)
Anexele I-C și II-C la Regulamentul (CE) nr. 1891/2004 cuprind lista autorităților competente către care trebuie depuse cererile de intervenție națională respectiv comunitară. Articolul 8 din respectivul regulament prevede publicarea de către Comisie a listei serviciilor din cadrul autorității vamale, menționate la articolul 5 alineatul (2) din Regulamentul (CE) nr. 1383/2003, în Jurnalul Oficial al Uniunii Europene, seria C. Având în vedere că listele cuprinse în anexele I-C și II-C cuprind date variabile care trebuie actualizate regulat, publicarea lor în Jurnalul Oficial al Uniunii Europene, seria C este mai potrivită. Prin urmare, trebuie eliminate anexele I-C și II-C la Regulamentul (CE) nr. 1891/2004.
(4)
La 1 ianuarie 2007, Bulgaria și România au aderat la Uniunea Europeană. Prin urmare, Regulamentul (CE) nr. 1891/2004 trebuie modificat pentru a menționa aceste două țări în formularul de cerere de intervenție comunitară prevăzut.
(5)
Formularul de cerere de intervenție comunitară ar fi trebuit adaptat prin Regulamentul (CE) nr. 1792/2006 al Comisiei din 23 octombrie 2006 de adaptare a anumitor regulamente și decizii adoptate în domeniul liberei circulații a mărfurilor, al liberei circulații a persoanelor, al politicii în domeniul concurenței, al agriculturii (legislația veterinară și fitosanitară), al pescuitului, al politicii în domeniul transporturilor, al impozitării, al statisticii, al politicii sociale și al ocupării forței de muncă, al mediului, al uniunii vamale și al relațiilor externe, ca urmare a aderării Bulgariei și României (3), care a intrat în vigoare la data intrării în vigoare a tratatului de aderare a acestor țări.
(6)
Pentru coerență, este necesar să se prevadă adaptarea formularului de cerere de intervenție comunitară începând de la data aderării Bulgariei și României.
(7)
Prin urmare, Regulamentul (CE) nr. 1891/2004 ar trebui modificat în consecință.
(8)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CE) nr. 1891/2004 se modifică după cum urmează:
1.
La anexa I, în caseta a doua a formularului de cerere de intervenție națională, termenii „(pentru informații suplimentare a se vedea anexa I-C de mai jos)” se elimină.
2.
Anexa I-C se elimină.
3.
Anexa II se înlocuiește cu textul din anexa la prezentul regulament.
4.
La anexa II-A, la ultima frază, termenii „menționate în anexa II-C” se elimină.
5.
Anexa II-C se elimină.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Cu toate acestea, articolul 1 punctul 3 se aplică de la 1 martie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 octombrie 2007.